ตั้ง 3 แบงก์ไทยชำระเงินบาท-ริงกิต
ธนาคารกลางมาเลเซีย และธปท. ประกาศรับชำระธุรกรรมบาท-ริงกิตแล้ว แต่งตั้งตัวแทนธนาคารไทย 3 รายดำเนินการ
14 มี.ค. 2559

ธนาคารกลางมาเลเซีย และธปท. ประกาศรับชำระธุรกรรมบาท-ริงกิตแล้ว แต่งตั้งตัวแทนธนาคารไทย 3 รายดำเนินการ
ธนาคารกลางมาเลเซีย และธนาคารแห่งประเทศไทย (ธปท.)  ประกาศเริ่มดำเนินการกลไกการชำระเงินสกุลท้องถิ่นอย่างเป็นทางการในวันนี้ (14 มี.ค.)  ที่กรุงกัวลาลัมเปอร์ ประเทศมาเลเซีย ซึ่งกลไกดังกล่าวเป็นความพยายามของทั้งสองประเทศในการส่งเสริมการใช้เงินสกุลริงกิตและบาทในการชำระธุรกรรมการค้าระหว่างกัน ซึ่งเป็นไปตามบันทึกความเข้าใจที่ทั้งสองธนาคารกลางได้ลงนามร่วมกันเมื่อเดือนสิงหาคม 2558
สำหรับการจัดตั้งกลไกดังกล่าวจะช่วยเพิ่มประสิทธิภาพในการเข้าถึงเงินสกุลท้องถิ่น และการบริหารจัดการความเสี่ยงของอัตราแลกเปลี่ยนที่เกิดจากการทำธุรกรรมการค้าระหว่างกัน ภายใต้กลไกนี้ ผู้ประกอบการมาเลเซีย และไทย สามารถเลือกใช้บริการในเงินสกุลริงกิตและบาทจากธนาคารพาณิชย์ที่ได้รับคัดเลือกในแต่ละประเทศ เพื่อชำระธุรกรรมการค้าระหว่างประเทศ
ทั้งนี้ ธนาคารกลางมาเลเซีย และ ธปท. ได้ประกาศแต่งตั้งธนาคารพาณิชย์ในมาเลเซียและไทย เพื่อสนับสนุนการจัดตั้งกลไกดังกล่าว โดยแบ่งเป็นธนาคารพาณิชย์ที่มาเลเซีย 3 ราย ได้แก่ ธนาคารกรุงเทพ เบอร์ฮาด ธนาคารซีไอเอ็มบี เบอร์ฮาร์ด และมาลายัน แบงก์กิ้ง เบอร์ฮาร์ด (เมย์แบงก์) ส่วนธนาคารพาณิชย์ไทย 3 ราย ได้แก่ ธนาคารกรุงเทพ ธนาคารซีไอเอ็มบี ไทย และธนาคารกสิกรไทย
อย่างไรก็ดี เนื่องจากกลไกดังกล่าวเป็นโครงการนำร่อง เพื่อให้เห็นผลสำเร็จของกรอบความร่วมมือ รวมทั้งเพื่อให้การดำเนินการมีความคล่องตัว จึงได้คัดเลือกเฉพาะธนาคารพาณิชย์ที่มีความสัมพันธ์เชิงธุรกิจที่แน่นแฟ้นกับสถาบันการเงินของทั้งสองประเทศอยู่แล้วในปัจจุบัน หรือมีการดำเนินการทั้งในไทยและมาเลเซีย หรือมีศักยภาพในการรองรับธุรกรรมการชำระราคาเงินริงกิตและบาท
อย่างไรก็ตาม ธนาคารพาณิชย์เหล่านี้ จะได้รับการผ่อนปรนกฎระเบียบบางประการ เพื่อให้สามารถให้บริการทางการเงินในเงินสกุลริงกิตและบาทได้หลากหลายขึ้น ซึ่งรวมถึงการให้บริการรับฝากเงินสกุลริงกิตและบาท การทำธุรกรรมสินเชื่อเพื่อการค้า (เทรด ไฟแนนซ์) และการให้บริการผลิตภัณฑ์ป้องกันความเสี่ยงต่างๆ (เฮดจิ้ง) ซึ่งนับเป็นก้าวสำคัญในการเสริมสร้างความร่วมมือทางการเงินระหว่างธนาคารกลางของทั้งสองประเทศ
ภาพ...เอเอฟพี